Document ID: 31976R1504

ΚΑΝΟΝΙΣΜΟΣ (ΕΟΚ) αριθ. 1504/76 ΤΟΥ ΣΥΜΒΟΥΛΙΟΥ της 21ης Ιουνίου 1976 περί συμπληρώσεως του κανονισμού (ΕΟΚ) αριθ. 885/68 όσον αφορά τους γενικούς κανόνες εκ των προτέρων καθορισμού των επιστροφών κατά την εξαγωγή στον τομέα του βοείου κρέατος
ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη περί ιδρύσεως της Ευρωπαϊκής Οικονομικής Κοινότητος,
τον κανονισμό (ΕΟΚ) αριθ. 805/68 του Συμβουλίου της 27ης Ιουνίου 1968 περί κοινής οργανώσεως αγοράς στον τομέα του βοείου κρέατος(1), όπως τροποποιήθηκε τελευταία από τον κανονισμό (ΕΟΚ) αριθ. 568/76(2) και ιδίως το άρθρο 18 παράγραφος 4,
Εκτιμώντας:
ότι με τον κανονισμό (ΕΟΚ) αριθ. 568/76 δημιουργήθηκε η δυνατότης εκ των προτέρων καθορισμού των επιστροφών στον εν λόγω τομέα-
ότι πρέπει, ως εκ τούτου, να συμπληρωθεί ο κανονισμός (ΕΟΚ) αριθ. 885/68 του Συμβουλίου της 28ης Ιουνίου 1968 περί θεσπίσεως στον τομέα του βοείου κρέατος των γενικών κανόνων περί της χορηγήσεως των επιστροφών κατά την εξαγωγή και των κριτηρίων καθορισμού του ύψους αυτών(3), με κανόνες που αφορούν τον εκ των προτέρων καθορισμό των επιστροφών κατά την εξαγωγή-
ότι είναι αναγκαίος ο εκ των προτέρων καθορισμός των επιστροφών μόνο σε ορισμένες περιπτώσεις- ότι ενδείκνυται, ως εκ τούτου, να αποφασισθεί η χρήση αυτής της δυνατότητος κατά τη διαδικασία του άρθρου 27 του κανονισμού (ΕΟΚ) αριθ. 805/68-
ότι ο εκ των προτέρων καθορισμός των επιστροφών προϋποθέτει τη λήψη μέτρων που εξασφαλίζουν σε κάθε περίπτωση την πραγματοποίηση των εξαγωγών σύμφωνα με την υποβληθείσα αίτηση- ότι πρέπει για το σκοπό αυτό, κάθε αιτών να λαμβάνει πιστοποιητικό που να προβλέπει την πραγματοποίηση των εξαγωγών κατά τη διάρκεια καθορισμένης περιόδου-
ότι, προς αποφυγή καταχρήσεων, η έκδοση του πιστοποιητικού αυτού θα πρέπει να εξαρτάται από την παροχή ασφαλείας, η οποία θα καταπίπτει αν η εξαγωγή δεν πραγματοποιηθεί κατά τη διάρκεια ισχύος του πιστοποιητικού-
ότι η πείρα που αποκτήθηκε στους τομείς που υπόκεινται σε κοινή οργάνωση αγοράς, και για τους οποίους είναι δυνατό να καθορίζεται εκ των προτέρων η επιστροφή απέδειξε ότι, σε ορισμένες περιστάσεις και ιδίως σε περίπτωση μη κανονικής προσφυγής των ενδιαφερομένων στο σύστημα αυτό, υπάρχει κίνδυνος προκλήσεως δυσχερειών στην εν λόγω αγορά-
ότι, προς αντιμετώπιση τοιαύτης καταστάσεως, πρέπει να είναι δυνατόν να ληφθούν ταχέως μέτρα- ότι πρέπει, ως εκ τούτου, να έχει τη δυνατότητα η Επιτροπή να θεσπίζει τα μέτρα αυτά μετά γνώμη της Επιτροπής Διαχειρίσεως, ή σε επείγουσα περίπτωση, και χωρίς να αναμένει τη σύγκλησή της,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Το άρθρο 5 του κανονισμού (ΕΟΚ) αριθ. 885/68 αντικαθίσταται από το ακόλουθο κειμενο:
"Άρθρο 5
1. Όσον αφορά τα προϊόντα που αναφέρονται στο άρθρο 1, ο κατάλογος των προϊόντων για τα οποία χορηγείται επιστροφή κατά την εξαγωγή και το ύψος της επιστροφής αυτής, καθορίζονται τουλάχιστον μία φορά κάθε τρεις μήνες.
2. Το ύψος της επιστροφής είναι εκείνο που ισχύει κατά την ημέρα της εξαγωγής.
3. Δύναται όμως να αποφασισθεί ότι η επιστροφή, κατόπιν αιτήσεως, καθορίζεται εκ των προτέρων. Στην περίπτωση αυτή, η επιστροφή, που ισχύει την ημέρα καταθέσεως της αιτήσεως περί χορηγήσεως πιστοποιητικού προκαθορισμού, που αναφέρεται στο άρθρο 5α, εφαρμόζεται, κατόπιν αιτήσεως του ενδιαφερομένου, η οποία υποβάλλεται συγχρόνως με την αίτηση περί χορηγήσεως πιστοποιητικού και προ της 13.00 ώρας σε περίπτωση εξαγωγής που πρόκειται να πραγματοποιηθεί κατά τη διάρκεια ισχύος του πιστοποιητικού αυτού.
4. Όταν μετά από εξέταση της καταστάσεως της αγοράς, διαπιστώνεται η ύπαρξη δυσχερειών που οφείλονται στην εφαρμογή των διατάξεων για τον εκ των προτέρων καθορισμό της επιστροφής, ή αν υπάρχει κίνδυνος να προκύψουν τέτοιες δυσχέρειες, δύναται να αποφασίζεται, κατά τη διαδικασία που προβλέπεται στο άρθρο 27 του κανονισμού (ΕΟΚ) αριθ. 805/68, η αναστολή εφαρμογής των διατάξεων αυτών για το απόλυτα αναγκαίο χρονικό διάστημα.
Σε περιπτώσεις άκρως επείγουσες, η Επιτροπή δύναται, αφού εξετάσει την κατάσταση βάσει όλων των πληροφοριών που διαθέτει, να αποφασίσει την αναστολή του προκαθορισμού για τρεις εργάσιμες ημέρες, κατ' ανώτατο όριο.
Οι αιτήσεις περί χορηγήσεως πιστοποιητικών συνδυαζόμενες με αιτήσεις περί καθορισμού εκ των προτέρων, οι οποίες υποβάλλονται κατά την περίοδο αναστολής δεν γίνονται δεκτές."
Άρθρο 2
Το ακόλουθο άρθρο παρεμβάλλεται στον κανονισμό (ΕΟΚ) αριθ. 885/68:
"Άρθρο 5α
1. Η χορήγηση της επιστροφής υπό τις προϋποθέσεις που προβλέπονται στο άρθρο 5 παράγραφος 3, υπόκειται στην υποχρέωση προσκομίσεως πιστοποιητικού προκαθορισμού, που χορηγείται από τα Κράτη μέλη σε κάθε ενδιαφερόμενο που υποβάλλει σχετική αίτηση, οποιοσδήποτε και αν είναι ο τόπος εγκαταστάσεώς του μέσα στην Κοινότητα.
Το πιστοποιητικό ισχύει σε ολόκληρη την Κοινότητα.
2. Η έκδοση του πιστοποιητικού προκαθορισμού εξαρτάται από την παροχή ασφαλείας που εξασφαλίζει την υποχρέωση πραγματοποιήσεως των εν λόγω εξαγωγών κατά τη διάρκεια ισχύος του πιστοποιητικού και η οποία καταπίπτει εν όλω ή εν μέρει, αν, εντός της προθεσμίας αυτής, οι εξαγωγές αυτές δεν πραγματοποιηθούν ή πραγματοποιηθούν μόνο μερικώς."
Άρθρο 3
Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.
Ο παρών κανονισμός είναι δεσμευτικός ως προς όλα του τα μέρη και ισχύει άμεσα σε κάθε Κράτος μέλος.
Έγινε στις Βρυξέλλες, στις 21 Ιουνίου 1976.

Labels: 3
17
6